mercoledì 29 febbraio 2012
GNÛFS TALIANS, GNÛFS FURLANS
Biele la pontade di îr di Tam Tam, il program radiofonic di Radio Onde Furlane pe inclusion sociâl dai migrants. E an partecipât la condutore Silvia Canciani, Abdou Faye de segretarie regjonâl del Cgil e Sara "Sarute" Gourchane, taliane e furlane di seconde gjenerazion che e vîf te Basse, a Tisane.
Simpri cun rivuart ae imigrazion, ai dirits e a la coesion sociâl us ricuardìn l'apontament inmaneât di bande de CGIL vuê in chel di Udin, a lis 15.00, in sale Ajace.
Pubblicato da PD Palazzolo dello Stella a 16:27 Nessun commento:
Etichette: abdou faye, cgil, coesion sociâl, dirits, friûl, gnûfs citadins, l'italia sono anch'io, migrazions, radio onde furlane, sara sarute gourchane, silvia canciani, tam tam, udin
CAMBI DE VUARDIE IN CONSEI COMUNÂL A PALAÇÛL
Te ultime sentade il Consei Comunâl al à cjapât at de suroghe di un conseîr dal grup di minorance di centri-çampe. Alessandro Rosso al à rassegnât lis dimissions par mutîfs di lavôr e al so puest al è jentrât Gianni Sumin. Un grazie a Alessandro pal impegn metût fin cumò e auguris di bon lavôr al gnûf conseîr (te foto).
martedì 28 febbraio 2012
DOPLI APONTAMENT "RESISTENT" A RUDE
La Biblioteche "Luigi Chiozza", l'Assessorât ae culture dal Comun di Rude e la Sezion ANPI di Rude us invidin ae presentazion dal libri di Irene Bolzon "Repressione antipartigiana in Friuli - La Caserma Piave di Palmanova e i processi del dopoguerra" che si davuelzarà sabide ai 3 di març 2012, a lis 18.30, alì de sale consiliâr dal Municipi di Rude.
Il program al proviôt la introduzion di Bernardino Spanghero, vice president de A.N.P.I. provinciâl e daspò i intervents di Alessandra Kersevan, storiche e editore de Kappa Vu , di Paolo Ferrari, docent di storie contemporanie ae Universitât di Udin e di Irene Bolzon, autore dal libri e dotorande in storie ae Universitât di Udin.
Us ricuardin ancje l’apontament di Sacilet par domenie ai 4 di març a lis 10.30, cun partence dal corteu dal parc Formentini o drets alì de Place La Spessa a lis 10.45 par memoreâ i partigjans de Intendence Montes e de GAP fusilâts dai fassiscj intal fevrâr dal ’45. Il program de cerimonie al proviôt il salût dal Sindic, intervents dai arlêfs des scuelis di Tierç e di Rude e contribûts musicai dal Coru Multifariam e de Bande Mandamentâl di Çarvignan. La orazion conclusive e sarà dal senatôr Luciano Guerzoni, vice president nazionâl de ANPI.
venerdì 24 febbraio 2012
PALME 9/3/2012: CONFERENCE REGJONÂL DES FEMINIS DEMOCRATICHIS
Ai 9 di març 2012, a lis 17.30, alì dal Meeting Point S. Marco di Palme si davuelzarà la Conference Regjonâl des Feminis Democratichis.
Intervents di:
Cinzia Del Torre – Puartevôs Regjonâl des Democratichis
Sabina Cauci – Puartevôs des Democratichis de Provincie di Gurize
Laura Marcucci - Puartevôs des Democratichis de Provincie di Triest
Annamaria Poggioli - Puartevôs des Democratichis de Provincie di Pordenon
Giulia Romano - Puartevôs des Democratichis de Provincie di Udin
Debora Serracchiani - Segretarie dal Partît Democratic dal Friûl Vignesie Julie
Roberta Agostini - Puartevôs nazionâl des Democratichis e componente de Segretarie nazionâl dal PD
27 DI FEVRÂR: LA ZORNADE FURLANE DAI DIRITS A ONDE FURLANE
Ai 27 di Fevrâr dal 1511 si invià il plui grant riviel popolâr furlan: un riviel che, massime tes campagnis, al cjapà sù un significât di rivendicazion dai “dirits antîcs” des comunitâts rurâls furlanis. Par cheste reson si à sielzût la date dai 27 di Fevrâr par celebrâ la Zornade Furlane dai Dirits. Zaromai di cualchi an Radio Onde Furlane e ufrìs ta chê zornade une programazion speciâl che si propon di stiçâ la riflession sui dirits dai furlans e su lis bataiis in vore par difindiju. La jentrade de Zornade e sarà curade di Mauro Missana, diretôr de emitente furlane, e di Carli Pup, puartevôs dal Comitât 482 che di passe dîs agns al è impegnât intal difindi I dirits linguistics e nazionâi des comunitâts dal Friûl, intant che Barbara Minen e proponarà une leture storiche dedicade ae rivolte furlane dal 1511. Dilunc vie de buinore si fasarà il pont sul rispiet dai dirits des comunitâts slovene e todescje dal Friûl in gracie des intervistis cun Luigia Negro (presidente provinciâl de SKGZ) e Velia Plozner (componente de Comission regjonâl pe minorance di lenghe todescje). Par chel che si riferìs ae situazion dai furlans, invezit, si proponarà un aprofondiment su la vicende de scuele di Migjee, câs evident di cemût che lis leçs su lis minorancis no son rispietadis; di chest si fevelarà cul sindic di chest Comun dal Friûl orientâl, Alberto Bergamin. Il toc centrâl de zornade, jenfri misdì e la une, al sarà po dedicât al teme dal lavôr e dai dirits dai lavoradôrs. Radio Onde Furlane a ‘nt fevelarà cun doi diviers aprofondiments, un su lis lotis pal lavôr intal Friûl di îr cuntune interviste di Adriano Venturini a Guerrino Cecotti, un dai protagoniscj des lotis dal Cormôr, e un altri dedicât ae situazion dal dì di vuê cuntune interviste fate di Lorenzo Fabbro al segretari gjenerâl de Cgil dal Friûl – Vignesie Julie, Franco Belci. Vie pal dopodimisdì, invezit, a laran in onde i aprofondiments dedicâts aes bataiis pe difese dal teritori furlan e al dirit des comunitât locâls di decidi di bessolis dal lôr svilup. Par mieç di une schirie di intervistis curadis di Mauro Missana e Pauli Cantarut si fevelarà di TAV cun Giancarlo Pastorutti (Comitâts No TAV de Basse furlane), di autostrade Cimpel–Secuals–Glemone cun Lucia D’Andrea (Comitât ARCA), di eletrodot Redipulie–Udin cun Aldevis Tibaldi (Comitât pe vite dal Friûl rurâl) e dal progjet par dopleâ la centrâl idroeletriche di Somplât cun Franceschino Barazzutti (Comitât pe tutele des aghis dal bacin montan dal Tiliment). Ai 27 di Fevrâr ancje la programazion musicâl di Onde Furlane e sarà speciâl cul miôr de musiche furlane e di altris nazionalitâts minorizadis, e cun programs di pueste curâts di Agnul Tomasin (cu la sô storiche trasmission Gerovinyl) e di Carli Pup (che al fevelarà invezit de “bande sonore” des rivoltis e des protestis che a àn scjassât il mont tal ultin an).
Buine scolte e buine Zornade Furlane dai Dirits a ducj.
CONVOCADE LA ASSEMBLEE REGJONÂL DAI ECOLOGJISCJ DEMOCRATICS
Convocade par vinars ai 2 di març, a lis 18.00, te sede dal Pd di Vie Joppi 63 a Udin, la Assemblee Regjonâl dai Ecologjiscj Democratics dal Friûl-Vignesie Julie.
Intal ordin dal dì lis relazions di:
Massimo Pintus (diretôr nazionâl Ecodem)
Viers il Congrès nazionâl dai Ecologjiscj Democratics: rûl e obietîfs dentri e fûr dal Pd
Gustavo Mazzi (responsabil dal Forum ambient regjonâl PD)
Il lavôr dal Forum ambient regjonâl
Fabrizio Venier (component de segretarie PD FVG)
Il pont su la conference programatiche regjonâl cun rivuart aes tematichis ambientâls
Elio Baracetti (coordenadôr regjonâl Ecodem)
Il rûl e il contribût dai Ecodem in Fvg in viste des elezions regjonâls 2013
RIUNION DE ASSEMBLEE PROVINCIÂL E DOCUMENT SU LE ATIVITÂT DAL GRUP REGJONÂL
Lunis ai 27 di fevrâr a lis 19.00 alì de sede di vie Joppi a Udin si tornarà a dâ dongje la Assemblee Provinciâl dal Partît Democratic par concludi lis voris de riunion convocade la setemane passade. Dome un pont intal ordin dal dì, lis comunicazions dal segretari provinciâl in riferiment ae ultime riunion e ae situazion politiche e daspò il dibatit.
Intant il Grup Regjonâl dal PD al informe che al à metût adun un document par fâ cognossi la ativitât e lis iniziativis puartadis indevant in sede consiliâr. Lu cjatàis achì: http://www.pd.udine.it/images/attivit%E0%20pd%20x%20leg.pdf
giovedì 23 febbraio 2012
23/02/2012: CONSEI COMUNÂL PALAÇÛL
Convocât par joibe ai 23 di fevrâr, a lis 20.30, il Consei Comunâl di Palaçûl.
Ca sot l’ordin dal dì:
1) Surogazion dal conseîr comunâl Rosso Alessandro;
2) Leture e aprovazion dai verbâi de sentade dai 29.11.2011 dal n. 52 al n. 61;
3) Comunicazion – ai sens dal art. 7 dal Regolament di Contabilitât – de delibare di Zonte n. 149 dai 23.12.2011 “Prelevament dal font di risierve”;
4) Nomine Revisôr dal Cont – Periodi 2012 - 2014;
5) Adozion Variante n. 55 al P.R.G.C. ai sens dal art. 63 de L.R. n. 5/2007 e, s.m.i. – Modifiche viabilitât strade provinciâl complanâr;
6) Comunicazions dal Sindic, Assessôrs e Conseîrs Comunâi
martedì 21 febbraio 2012
IMIGRAZION E DIRIT DI CITADINANCE: TORNÂ A SCRIVI IL CONTRAT SOCIÂL
IMIGRAZION E DIRIT DI CITADINANCE
Tornâ a scrivi il contrat sociâl
01/03/2012 - 15.00
Comun di Udin - Sale Ajace
Introduzion
ABDOU FAYE
Segretarie Regjonâl CGIL FVG
Presidence
KAR HOON YEOH
Segretarie Cjamare dal Lavôr di Udin
Testemoneancis di imigrâts di seconde gjenerazion
ALDA KROSI, Triest
SARA GOURCHANE, Tisane
AHSAN RAYHAN MEHADI, Monfalcon
Intervents
PIERLUIGI DI PIAZZA - Centri E. Balducci- Rêt Dirits Citadinance FVG
MARIO PEZZETTA - President ANCI FVG
CARLA FRANZA - Segretarie Cjamare dal Lavôr di Pordenon
Conclusions
FRANCO BELCI - Segretari Gjenerâl CGIL FVG
Miercus ai 29 di fevrâr Sara "Sarute" Gourchane, la nestre amie di Tisane e parteciparà ae trasmission di Silvia Canciani Tam Tam in direte aes 10.30 su Radio Onde Furlane. Une pontade di no pierdi!
sabato 18 febbraio 2012
PREMARIÂS 2/3/2012: CENE (E CONCIERT) PAR ONDE FURLANE
La cene dal Drâc – ai 2 di Març dal 2012
Par mangjâ ben, scoltâ musiche dal vîf e judâ Onde Furlane!
La “Cene dal Drâc” e je la prime iniziative enogastronomiche metude adun de associazion “Amîs di Onde Furlane - Lenghis dal Drâc” par dâ une man a Radio Onde Furlane.
Cun 25 euros tu podarâs gjoldi di un menù speciâl alì de piçule tratorie Sant Maur a Premariâs, (http://www.trattoriasanmauro.com/) scoltâ un conciert dai Luna e un Quarto (vincidôrs dal Premi Friûl 2010) e judâ la situazion economiche de tô radio.
Dilunc vie de cene si podarà mangjâ: tocj in braide; carpaccio di cjar salade su rucule e cuince di asêt balsamic; crêpes cul lidric di Trevîs gratinadis tal for; spaghets grues di cjase cun luianie nostrane; cuintrifilet di purcit cuet in panzete e osmarin; patatis rustidis; polente zale; strudel.
La cene e je vierte a ducj, socis e no, e cui che al vûl al pues ancje profitâ par fâ la tessare pal 2012.
Prenote daurman telefonant al 0432 530614 begin_of_the_skype_highlighting 0432 530614 end_of_the_skype_highlighting o pûr scrivint a lenghisdaldrac@gmail.com dentri dal prin di març.
No tu puedis mancjâ!
mercoledì 15 febbraio 2012
BERSANI A GURIZE
Sabide ai 25 di fevrâr, a lis 11.00
alì dal Teatri Verdi di Gurize
incuintri public cun
PIERLUIGI BERSANI
PARTÎT DEMOCRATIC: ASSEMBLEE REGJONÂL AI 17 E ASSEMBLEE PROVINCIÂL AI 20 DI FEVRÂR
Il president Tarcisio Barbo al à convocât la Assemblee Regjonâl dal Pd par vinars ai 17 di fevrâr. La convocazion e je fissade a lis 18.30 in Vie Joppi 63 a Udin.
Cuatri ponts intal ordin dal dì:
1- Pont politic e programatic cun particolâr riferiment ae conference programatiche e ae ativitât dal Grup consiliâr regjonâl
2- Scjadincis eletorâls aministrativis 2012
3- Viers lis elezions regjonâls
4- Variis e eventuâls
Invezit, la presidente Elena Maiulini e a convocât par lunis ai 20 di fevrâr a lis 19.00, simpri alì de sede dal Pd di Vie Joppi a Udin, la Assemblee Provinciâl dal Partît Democratic. Ca sot l’ordin dal dì:1- Votazion sul belanç consuntîf 2011 e preventîf 2012
2- Votazion su domande di deroghe a Francesco Martines (ai sens dal art.21, co.8 e 9 dal statût nazionâl) su cuistion di incompatibilitât (ex art. 44, co. 2 dal statût regjonâl)
3- Comunicazions dal segretari provinciâl Lerussi cun rivuart ae situazion provinciâl e regjonâl
4- Dibatit
5- Conclusions dal segretari provinciâl
sabato 11 febbraio 2012
ALESSANDRA KERSEVAN A "PORTA A PORTA" PAR FEVELÂ DI FOIBIS E LAGER FASSISCJ
Lunis ai 13 di fevrâr e larà in onde su Rai Uno une pontade de trasmission Porta a Porta dedicade a la Zornade dal Ricuart e in particolâr a lis foibis, ai cjamps di concentrament fassiscj e a la storie dal confin orientâl. In studi e sarà presinte la storiche Alessandra Kersevan di Udin. Une pontade di no pierdi.
Pubblicato da PD Palazzolo dello Stella a 17:45 Nessun commento:
Etichette: alessandra kersevan, antifassisim, cjamps di concentrament, confin orientâl, foibis, memorie, porta a porta, revisionisim, storie
GNOVIS DE CAMPAGNE "L'ITALIA SONO ANCH'IO"
Si sta inviant viers la conclusion la Campagne Nazionâl pai dirits di citadinance "L'Italia sono anch'io". Ancje te nestre Regjon il Comitât pal Friûl-Vignesie Julie al à tirât sù lis firmis a sostegn di dôs propuestis di leç di iniziative popolâr: "Normis pe partecipazion politiche e aministrative e pal dirit di eletorât cence discriminazions di citadinance e nazionalitât" e modifichis ae leç N.91/92 "Gnovis normis di citadinance". Joibe stât il responsabil imigrazion de segretarie provinciâl dal Partît Democratic Lorenzo Fabbro al à consegnât ai rapresentants dal Comitât, li de Cgil di Udin, plui di 600 firmis cjapadis sù dilunc di une schirie di iniziativis inmaneadis sul teritori di bande dal Pd. Te stesse ocasion, Fabbro e il segretari provinciâl Andrea Lerussi e an pandût la condivision dal partît cun rivuart ae manifestazion organizade dai sindacâts par protestâ cuintri la gnove tasse par rignuvî il permès di permanence. Lei il comunicât sul sît dal Pd provinciâl.
Pubblicato da PD Palazzolo dello Stella a 17:32 2 commenti:
Etichette: andrea lerussi, dirits, firmis, friûl, imigrazion, l'italia sono anch'io, leçs di iniziative popolâr, lorenzo fabbro, partît, pd, proteste, sindacâts, udin
FIESTE PAI 1250 AGNS DI PALAÇÛL: LETARIS, POLEMICHIS, ASSENCIS E PATAFS
Giuliano Bini, za aministradôr dal comun di Palaçûl ma soredut preseât ricercjadôr e studiôs di storie locâl, za di almancul un pâr di agns al stâ pandint la necessitât di memoreâ e celebrâ in maniere adeguade intal 2012 il complean dal nestri paîs, ven a dî 1250 agns dal prin document scrit li che al salte fûr il non di Palaçûl. Une ricorence no di pôc par une comunitât. Di fat, ancje i sorestants di cumò, il sindic Bordin e la so zonte, e someavin in cunvigne par organizâ alc di impuartant, une schirie di apontaments storics e culturâls e soredut une fiestone che e metès adun dut il paîs superant lis divisions dai ultins agns. Il prin apontament unitari par tacâ ben un an tant impuartant al veve di jessi la presentazion di un libri, curât dal stes Giuliano Bini, su la storie politiche e aministrative di Palaçûl intitulât "Il Cumun". Ben, cualchi dì prime de presentazion i aministradôrs di vuê e di îr e dutis lis associazions dal paîs e an ricevût une letare firmade dal sindic (e di dute la zonte) li che si criticave a fuart il libri parcè che l'autôr al varès "metût ae berline" i mandâts aministratîfs che lu viodevin poiâ la oposizion o la dissidence, in particolâr i ultins agns di guvier Leghe-Pdl e par chest e comunicavin che no varessin partecipât ae presentazion dal libri. Posizion che sul Messaggero Veneto e je vignude fûr cussì: "Palazzolo, schiaffo leghista alla festa per i 1250 anni". Benon, siôr sindic, scomencin une vore ben, altri che fieste dal paîs, altri che sens de comunitât. In efiets si podarès ancje discuti de obietivitât di cualchi passaç dal libri di Giuliano ma alore a varessin di vê protestât e no jessisi presentâts cetancj di lôr (e no dome de Leghe e dal Pdl) e invezit la matine de presentazion la sale e jere plene. Evidentementri, fale il sindic Bordin e la sô zonte, a Palaçûl, par fortune, la plui part de int e sa acetâ lis opinions diferentis e ancje lis critichis. Chel che no an inmò imparât a fâ, purtrop, Bordin e i siei amîs che, dopo dîs agns, e ritegnin che une critiche legjitime e sedi une mancjance di rispiet pes istituzions (in pratiche par lôr). E partant no si presentin e a refudin il confront. Une robe inconcepibile par dai bogns aministradôrs e par dai politics responsabii. Une altre, enesime, brute figure e un segnâl ai citadins che nol jude sigurementri ni la coesion sociâl ni a rinfuartî il sens di comunitât.
giovedì 9 febbraio 2012
lunedì 6 febbraio 2012
CJAMP DI CONCENTRAMENT DI VISC. TASSIN: MEMORIE E VERGOGNE
Nus è rivade cheste letare dal prof. Ferruccio Tassin che e fevele di memorie, vergogne e ipocrisie cun rivuart al cjamp di concentrament di Visc. La publichin ben vulintîr.
Chi ha ascoltato gli interventi dell’anno scorso per la giornata della memoria (chi scrive, in registrazione), avrà apprezzato le preghiere; pel resto, tenebra su quanto successo in Friuli, a Visco (UD). Morti potrebbero esserci, perché andati a nidi sugli alberi, e caduti. Fascismo razzista, assassino, feroce avversario dell’identità, in quelle “analisi”, passato indenne come salamandra il fuoco. Non si è saputo: morti, deportati, erano venuti dall’ex Jugoslavia nel 1943. Si erano salvate le preghiere: Quest’anno ha parlato uno storico onesto, il prof. Stefano Perini; gran bene. Gronda di ipocrisia la giornata della memoria a Visco: il Comune snobba la presenza fisica nell’unico campo fascista in Italia, vincolato nell’intatto cuore logistico, dalla Soprintendenza. Là non si va; chiamati i pompieri: c’è pericolo. A causa di chi? Perché non chiamare i Carabinieri, a esaminare se le nefandezze non ledano forma e sostanza, del decreto Urbani (prove esistono). Perché non dire che a rendere agibile l’area, ci vorrebbe poco (fortezza di Palma pulita da amministratori capaci!)? e che, quando risuonarono in sala consiliare parole di negazione, l’attuale giunta (allora presente) nulla obiettò. Perché non dire che il monumento, eretto dalle vittime, è sepolto dalle erbacce, incivile vergogna europea? L’ accennare a generica memoria “fa immagine”, ma servirsene è ipocrita? Perché non adottare, almeno, un silenzio pudico e vergognoso?.
Il coordinatore della Associazione Culturale Vischese “Terre sul Confine”
Prof. Ferruccio Tassin
LIS FEMINIS E IL GUVIER MONTI: NO DOME CULTURE, ASSISTENCE E FAMEE"
Vinars ai 10 di fevrâr, a lis 18.00, alì de sede de Regjon in Vie Sabbadini a Udin, inte Sale Pasolini incuintri public sul teme "Lis feminis e il Guvier Monti: no dome culture, assistence e famee". E parteciparan Rita Ghedini, senatore e componente de Comission permanente "Lavôr e previdence sociâl", Tamara Blasina, senatore e rapresentante pe minorance slovene, Manuela Croatto, responsabile pes relazions esternis de Universitât dal Friûl, Annamaria Menosso, conseire regjonâl e Giulia Romano, puartevôs des Democratichis dal Pd provinciâl di Udin.
COMUNICÂT DAL COMITÂT 482 CUN RIVUART AI FONTS PE LEÇ 482/99: O SIN AE FARSE!
Juste cumò il Dipartiment pai afârs regjonâi de Presidence dal Consei dai Ministris al à dât fûr la circolâr su la assegnazion dai fonts previodûts de leç statâl 482/99 pal 2012 (ancje se formalmentri a son calcolâts pal 2011) e il cuadri che indi ven fûr al è di sgrisulâsi. Cun di fat, i bêçs metûts par dutis lis dodis comunitâts minorizadis ricognossudis dal Stât talian cu la 482 a son juste 1.768.792 euros. Di chescj a rivaran inte Regjon autonome Friûl – Vignesie Julie 362.200 euros: 240.608 pal furlan, 108.605 pal sloven e 12.987 pal todesc.
Il Guvier Monti, tal cidin plui totâl, al à rivât a fâ fintremai piês di chel che al veve fat il Guvier Berlusconi tal 2010 cuant che par garantî i dirits linguistics des dodis minorancis ricognossudis a jerin stâts metûts sì e no 2 milions di euros e al Friûl – Vignesie Julie i jerin rivâts uns 465 mil euros. No sin nancje a di un sest des risorsis dadis fûr pôcs agns indaûr…
Prime o vin vût di spietâ passe cincuante agns par che si des forme a un dai principis di fonde de Costituzion republicane (art. 6) par mieç de leç statâl 482. Po, passâts plui di dîs agns che chê leç e je stade fate buine, o sin inmò che o spietìn che e tancj dai siei contignûts a sedin metûts in vore. Cumò lis risorsis plui che scjarsis metudis dai diviers guviers talians par meti in vore la 482 a deventin juste fruçons. Si disarà che, in timps di crisi, ducj a àn di meti dal lôr. Nô invezit si domandìn parcè che a paiâ a àn di jessi simpri chei. Il Guvier, di fat, al spint di plui par fâ svolâ par dîs oris un cjacebombardîr Tornado che no par garantî, par un an a dilunc, i dirits linguistics di furlans, slovens e todescs dal Friûl – Vignesie Julie: o sin pardabon rivâts ae farse!
Al è pussibil che cualchidun, un tic dûr di çucje, al contindi che a son lis autoritâts europeanis a domandânus chescj sacrificis. Alore ur ricuardìn che te “Tierce Opinion su la Italie” dade fûr l’an passât dal Consei de Europe su la metude in vore de Convenzion cuadri pe protezion des minorancis nazionâls si diseve a clâr che za ta chê volte i tais fats a riscjavin di vê “consecuencis une vore seriis pes minorancis” e che a jerin plui che justificadis lis pôris di cui che, a tacâ dai furlans, si viodeve intai fats impedît di “promovi pardabon i dirits dai membris di chestis comunitâts”.
Se e je vere che aromai la uniche reson par difindi la specialitât dal Friûl – Vignesie Julie e je la presince maioritarie di comunitâts che a fevelin une lenghe proprie divierse di chê dal Stât, ancje su la fonde di cheste ultime maçade che nus àn dât, al devente sante scugne che i rapresentants de nestre Regjon a tratin cun Rome il trasferiment totâl des competencis e des risorsis par cierts setôrs a tacâ propit de difese e de promozion des lenghis minorizadis e de organizazion scolastiche (il câs di Migjee – passaitnus il zûc di peraulis – al fâs scuele!). Cuale ocasion miôr par fâlu de taule di lavôr Stât – Regjon che e varès di nassi dopo dal incuintri a pene stât tra il president dal Guvier talian Mario Monti e chel regjonâl Renzo Tondo? Al è in zûc l’interès coletîf des nestris comunitâts. Par chest o sperìn che Zonte e Consei regjonâl dal Friûl – Vignesie Julie, adun cui parlamentârs elets inte nestre regjon, a lassin di bande i prejudizis ideologjics e a tachin a batisi pai nestris dirits denant dal guvier talian.
Udin, 04/02/2012
Il puartevôs dal Comitât – Odbor – Komitaat – Comitato 482
Carli Pup
mercoledì 1 febbraio 2012
CUNVIGNE DI LEGAMBIENTE: “INCUINAMENT E MALATIIS: CE CHE O VIN DI SAVÊ E CE CHE O VIN DI F”
Il Circul Legambiente di Udin, cul contribût di FVG Solidale, e in colaborazion cul Centri Balducci di Çuian, Città Sana, Isde FVG, Associazion Alpi, Club Unesco di Udin e cul patrocini dai Comuns di Udin, Cjampfuarmit, Martignà Mortean, Pavie di Udin, Poçui, Pradaman, Remanzâs e Tavagnà us invide a partecipâ al incuintri public “Incuinament e malatiis: ce che o vin di savê e ce che o vin di fâ” che si davuelzarà vinars ai 10 di fevrâr 2012, a lis 20.30, alì dal Centri Balducci di Çuian.
Ca sot il program de serade.
Presentazion: Marino Visentini, President Circul Legambiente di Udin.
Intervents: Dot. Diego Serraino, diretôr SOC epidemiologjie e biostatiche dal Centri di riferiment oncologjic di Davian “Inzornament sui tumôrs in Friûl Vignesie Julie. Cognossi par prevignî” e Dot. Mario Canciani, responsabil dal servizi di pneumologjie inte Cliniche pediatriche de Aziende Ospedaliere Universitarie di Udin.
Dibatit.
Par informazions: udine@legambientefvg.it
COORDENAMENT DAL PD DE BASSE A PALME
Il coordenadôr Fulvio Tomasin al à convocât le Assemblee dal Coordenament dal Pd de Basse Furlane par joibe ai 9 di fevrâr, a lis 20.30, alì dal Auditorium San Marc (sale dal Ristorant La Filanda) a Palme.
La discussion e sarà centrade su la situazion politiche locâl e regjonâl cun rivuart particolâr a lis scjadincis eletorâls dal 2013. E a sigurât la sô presince la segretarie regjonâl Debora Serracchiani.
Iscriviti a: Post (Atom)
ita_Latn fur_Latn fur_Latn fur_Latn ita_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn unk fur_Latn fur_Latn wol_Latn fur_Latn eng_Latn kam_Latn fur_Latn fur_Latn crh_Latn sag_Latn taq_Latn fur_Latn fur_Latn fur_Latn fur_Latn fra_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn ita_Latn fur_Latn lij_Latn fur_Latn ita_Latn fur_Latn fur_Latn fur_Latn ita_Latn ita_Latn fur_Latn fur_Latn ita_Latn ita_Latn zsm_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lmo_Latn